כהן בסרטו של תום שובל "הלב הרעב", 2005
כהן מגלם את שאולי דמות פארודית מ"ארץ נהדרת" ו"הפרלמנט"
כהן מאויר בתור שאולי, מתוך תצוגה בבית התפוצות שבתל אביב
**אסי כהן** (נולד ב-10 באוקטובר 1974) הוא שחקן, קומיקאי, סטנדאפיסט, תסריטאי ופרזנטור ישראלי.

ביוגרפיה
--------

נולד, גדל והתחנך באשדוד, לאב שעלה ממצרים, ולאם צברית ממוצא טורקי. למד בתיכון מקיף ג' ע"ש רוגוזין בעיר הולדתו. אחיו יוני כהן הוא הבסיסט לשעבר של להקת מרסדס בנד.

את שירותו בצה"ל עשה בחיל הקשר. לאחר שחרורו, החל את דרכו בתחום המשחק והבידור. תחילה, החל משנת 1996, הופיע כאמן סטנד-אפ במועדון הידוע דומינו גרוס.

בשנת 1998 השתתף בתפקיד אורח בסדרת הדרמה הטלוויזיונית "20 פלוס", ששודרה בערוץ 2. בשנת 1999 פרץ לראשונה לתודעת הקהל כאשר השתתף בתוכנית המערכונים הקומית "דומינו" בערוץ 2, לצדם של עוד קומיקאים צעירים בזמנו, כמו: אדיר מילר, רותם אבוהב, רועי בר-נתן, טלי אורן, שגית סול וגורי אלפי.

ב-1999 הקים כהן יחד עם גורי אלפי את הצמד הקומי "אסי וגורי", במהלך השתתפותם בתוכנית "דומינו". יחד הם הופיעו במופעי בידור בכל רחבי ישראל. בהופעותיהם יצרו, בין השאר, גם את הדמויות הפארודיות הנודעות ביותר שלהם דוד ותקווה, וקוקו וסטיב.

בשנים 2000–2002 השתתף בתוכנית הבידור "רק בישראל" בערוץ 2 של קשת, לצד גורי אלפי, אורנה בנאי וארז טל במהלך סוף עונתה השנייה, כל עונתה השלישית, ותחילת עונתה הרביעית. בשנת 2001, במקביל להופעותיו בצמד קומי עם גורי אלפי, שיחק כהן בסרטם של רם נהרי ותמר מרום "כוכב זורח מעל הלב" שהוקרן בכבלים, לצדן של דאנה איבגי, עירית שלג ואילנה ברקוביץ'.

בשנת 2002 יצר, כתב ושיחק, בתוכנית הקאלט הקומית "שידורי המהפכה" בערוץ 2 של רשת, בה כיכב לצד גורי אלפי. בנוסף, שיחק תפקיד משנה בסרט הקולנוע "יוסי וג'אגר" והשתתף בתוכנית הקומית "לא נפסיק לצחוק". בשנת 2003 שיחק בסרט הקולנוע של שמי זרחין "הכוכבים של שלומי". שנה זו הייתה גם השנה בה פירקו כהן וגורי אלפי את הצמד הקומי - חדלו מלהופיע במשותף - וכל אחד מהם המשיך בקריירה עצמאית.

בשנת 2004 שב כהן לערוץ 2 של קשת, בתוכנית הקומית-סאטירית "איפה אתה חי?!", לצדם של ארז טל, שלמה בראבא והדר לוי. בתוכנית גילם כמה דמויות, בהן: קוקו והימרי ההילר. באותה שנה כיכב כהן גם בסרט הקומדיה הרומנטית של רשף לוי "אהבה קולומביאנית", לצדם של מילי אביטל, איתי ברנע ונירו לוי, ושיחק בסדרת הדרמה הרומנטית זוכת פרס האקדמיה הישראלית לטלוויזיה - "אהבה זה כואב", לצדה של דנה מודן.

בשנת 2005 שיחק בסרטו ההוליוודי של סטיבן ספילברג "מינכן", בתפקיד זוטר. באותה שנה שיחק גם בדרמה "הלב הרעב" והצטרף לקאסט הקומיקאים הקבוע של תוכנית הסאטירה הפופולרית, זוכת פרסי "מסך הזהב" ופרס האקדמיה הישראלית לטלוויזיה - "ארץ נהדרת", ושיחק בה עד לפרישתו בסיום העונה השמינית במאי 2011. בין חיקויו הבולטים בתוכנית: אורי גלר, שימי הרשקוביץ, אבי נמני, אביגדור ליברמן, ראלב מג'אדלה, טל ברודי, גבי אשכנזי וגיא זוהר. בפתיחת העונה העשירית של התוכנית חזר כהן לגלם את ליברמן בהופעת אורח.

בשנת 2007 שיחק בסדרת הדרמה הקומית "מסודרים", ששודרה בערוץ 2, בדמותו של "תומר". תפקיד זה זיכה אותו פרס האקדמיה הישראלית לטלוויזיה. בשנת 2009 שב לשחק בעונתה השנייה של הסדרה.

בשנת 2010 שיחק בסרט של צוות "ארץ נהדרת", "זוהי סדום", בתפקיד הראשי בתור הנסיך נינוה. כמו כן, באותה שנה נגע כהן גם בדרמה והחל לשחק בסדרת המתח של גידי רף, "חטופים", בתור עמיאל בן חורין, חייל ישראלי שנחטף בשבי הסורי.

בשנת 2011, עם פרישתו מ"ארץ נהדרת", החל כהן להשתתף בהצגת ובסדרת הפרינג' הקומימת "מייקל", לצד השחקן והקומיקאי אבי דנגור ואחרים. באותה שנה הופיע גם במערכון בתוכנית "עם סגולה".

בנוסף ב-2011 גם החל לשמש כפרזנטור של הבנק הבינלאומי, עד ל-2022.

בשנת 2012 שיחק בעונתה השנייה של הסדרה "חטופים" וכן כתב, שיחק וערך את סדרת הבת של "ארץ נהדרת" - "הפרלמנט", בה הוא גילם בעיקר את דמותו המוכרת עוד מימי "ארץ נהדרת" - שאולי. הסדרה זכתה לשבחי הביקורת והקהל וכהן, על משחקו בתוכנית זאת, זכה שוב בפרס האקדמיה הישראלית לטלוויזיה.

בשנת 2015 כהן חזר לצוות התוכנית "ארץ נהדרת" בעונתה ה-12, ובאותה שנה שיחק גם בסדרה האמריקאית "דיג" של גידי רף (עמו שיתף פעולה גם ב"חטופים").

בשנת 2016, שר במסגרת התוכנית "ארץ נהדרת" שלושה שירים קומיים: "מתוקה מהחיים", "זכית בי" ו"בא אלייך במטוס" - בדמותו הפארודית של זמר המזרחית, דדי דדון. השירים, שיצאו גם כסינגלים, ואותם כהן שר וגם השתתף בכתיבתם, נוצרו כפרודיה על להיטים במוזיקה המזרחית באותה תקופה בישראל. הסרטונים הוויראלים זכו לצפיות רבות, לשיתופים, ואף להשמעות בתחנות הרדיו המקומיות. באותה שנה, זכה השיר "מתוקה מהחיים" במקום השני במצעד השנתי של גלגלצ לשנת תשע"ו. שנה לאחר מכן, ב-2017, שר יחד עם שלישיית ערוץ הכיבוד את השיר "טניה", במסגרת אותה תוכנית. בנוסף, שיר זה יצא גם כסינגל.

בשנת 2017 החל לשחק לצד עמיתו ל"ארץ נהדרת" יובל סמו, בסדרת הילדים הקומית "אלישע", בבימויו של אופיר לובל.

בשנת 2018, החל לשחק תפקיד ראשי בסדרת הדרמה הדיסטופית "אוטונומיות" ב-HOT3. כמו כן, לשוב ולשתף פעולה עם השחקנית דנה מודן בסדרת דרמה קומית חדשה בשם "ככה זה" - העוסקת בקשר שנרקם בין זוג שכנים בשנות ה-40 לחייהם.

בשנת 2018, פרש בשנית כהן מ"ארץ נהדרת" מהצוות הקבוע, אך למרות זאת השתתף במספר תוכניות בעונות הבאות כאורח קבוע.

בשנת 2019, הדמות של שאולי אותו מגלם כהן ב"ארץ נהדרת" וב"הפרלמנט" נבחרה על ידי וואלה! NEWS כדמות הטלוויזיונית הגדולה של העשור השני של המאה ה-21.

בדצמבר 2020 חזר לקאסט "ארץ נהדרת" כשחקן קבוע, לאחר כשנה וחצי כשחקן אורח.

באפריל 2021 זכה בפרס האקדמיה הישראלית לטלוויזיה לשחקן הראשי בסדרה קומית הטוב ביותר על משחקו בסדרה "ככה זה". באותה שנה יצא לסיבוב הופעות בדמותו של שאולי.

ביולי 2022, עלמה זק וכהן, החלו לשמש כפרזנטורים של קופת חולים מאוחדת כדמויות הפארודיה על משפחות נובורישיות מ"ארץ נהדרת", ספיר וחי טורטל (הטורטלים).

החל משנת 2022 מופיע כהן במופע סטנדאפ בתור דמותו האייקונית שאולי, שהופיעה ב"ארץ נהדרת" וב"הפרלמנט".

בדצמבר 2022 זכתה ההופעה בדמותו של שאולי לסיקור נרחב ברשתות החברתיות ובאמצעי התקשורת, לאחר שבמהלך הופעה פרטית בפני עובדי עיריית תל אביב-יפו החלו כמה מן הצופים בקהל בקריאות גנאי לעברו של כהן, ואף עזבו את האולם, לאחר שסיפר בדיחות על טבעונות, כתוצאה מכך, כהן ירד מהבמה ועצר את ההופעה באמצע.

### פרסים והוקרה

כהן זכה בפרסי האקדמיה הישראלית לטלוויזיה (6 פעמים), ובפרס אנשי השנה[דרוש מקור].

חיים אישיים
-----------

נשוי לליאן, ואב לשלוש בנות. מתגוררים בגבעתיים.[דרוש מקור]

פילמוגרפיה
----------

טלוויזיה וסדרות
* 1999–2001 – "דומינו"
* 2000–2003 – "רק בישראל"
* 2004 – "אהבה זה כואב"
* 2004 – "איפה אתה חי?!"
* 2005 – "הלב הרעב"
* 2005–2019, 2021–הווה – "ארץ נהדרת"
* 2007–2009 – "מסודרים"
* 2010–2012 – "חטופים"
* 2012–2014 – "הפרלמנט"
* 2015 – "דיג"
* 2017 – "אלישע"

* 2018 – "אוטונומיות"

* 2018–2020 – "ככה זה"

סרטים וקולנוע
* 2002 – "יוסי וג'אגר"
* 2003 – "הכוכבים של שלומי"
* 2004 – "אהבה קולומביאנית"
* 2005 – "מינכן"
* 2010 – "זוהי סדום"

ראו גם
------

* "שאולי ומלחמת האזרחים" – מערכון נודע ומתריס שאסי כהן ביצע והוא גם אחד מכותביו

קישורים חיצוניים
----------------

ויקישיתוף מדיה וקבצים בנושא **אסי כהן** בוויקישיתוף
* 

* אסי כהן, ברשת החברתית אינסטגרם

* אסי כהן, במיזם "אישים" לתיעוד היצירה הישראלית

* אסי כהן, במסד הנתונים הקולנועיים IMDb (באנגלית)

* אסי כהן, באתר "אידיבי", מאגר הידע העברי לקולנוע ישראלי ועולמי

* אסי כהן, באתר ספר הקולנוע הישראלי
* אסי כהן - באתר הסטנד אפ הישראלי
* הילו גלזר, כבר לא מצ'עמם: אסי כהן מגלה את עצמו מחדש, באתר nrg‏, 23 במרץ 2012
* זוהר ישראל, ‏קלף האסי, באתר ‏מאקו‏, 11 באוקטובר 2012
* פרסומות טלוויזיה בהם מככב אסי כהן אתר הפטריה 25 נובמבר 2013
* ערן סויסה, יו"ר הפרלמנט, באתר ישראל היום, 11 ביולי 2014

הערות שוליים
------------

1. ↑  רן בוקר, ביי, שאולי: אסי כהן נפרד, באתר ynet, 27 בנובמבר 2011
2. ↑  מעריב אונליין, ‏יחזור להתארח: אסי כהן עוזב את הפאנל הקבוע של "ארץ נהדרת", באתר מעריב אונליין, 12 בנובמבר 2018
3. ↑  עידו ישעיהו, שגיא בן נון‏, זמן שאולי, באתר וואלה!‏, 29 בספטמבר 2019
4. ↑  וואלה! תרבות‏, בקהל צעקו "בושה" - ההופעה של "שאולי" (אסי כהן) הופסקה אחרי 20 דקות, באתר וואלה!‏, 19 בדצמבר 2022
5. ↑  בוקר, רן (2011-04-29). "בת שלישית לאסי כהן". *Ynet*. נבדק ב-2024-03-27.

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |  |
| --- | --- | --- |
| **הקודם**:**2004 - שמיל בן-ארי ("מעורב ירושלמי")** | **פרס האקדמיה הישראלית לטלוויזיה - שחקן בסדרה דרמטית 2005 - אסי כהן ("אהבה זה כואב")** | **הבא**:**2006 - אסי דיין ("בטיפול")** |

|  |  |  |
| --- | --- | --- |
| **הקודם**:**2006 - אבי קושניר ("החיים זה לא הכל")** | **פרס האקדמיה הישראלית לטלוויזיה - השחקן הטוב ביותר בסדרה קומית 2007 - אסי כהן ("מסודרים")** | **הבא**:**2008 - ישראל פוליאקוב ("הכל דבש")** |

|  |  |  |
| --- | --- | --- |
| **קודמת**:**2006 - עדי אשכנזי ("מה זה השטויות האלה?!")** | **אנשי השנה - איש השנה בטלוויזיה 2007 - אסי כהן ("מסודרים", "ארץ נהדרת")** | **הבא**:**2008 - טרם נקבע** |

|  |  |  |
| --- | --- | --- |
| **הקודם**:**2012 - נורמן עיסא ("עבודה ערבית")** | **פרס האקדמיה הישראלית לטלוויזיה - שחקן הטוב ביותר בסדרה קומית 2013,2014 - אסי כהן ("הפרלמנט")** | **הבא**:**2015 - אודי כגן (**"החדש של עומרי גורדון"**)** |

|  |  |  |
| --- | --- | --- |
| **הקודם**:**2019: אודי כגן ("משיח")** | **פרס האקדמיה הישראלית לטלוויזיה לשחקן ראשי בסדרה קומית** **2020: אסי כהן ("ככה זה")** | **הבא**:**2021: אמיר שורוש ("קופה ראשית")** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007334971405171
* BNE: XX1785447
* ISNI: 0000 0000 6089 2902
* LCCN: no2015150207
* SUDOC: 121407373
* VIAF: 87573363
* WorldCat: lccn-no2015150207

 |